
A férfiasság válsága Joseph Conrad és Ernest Hemingway írásaiban

A kialakuló nemi sztereotípiák nagymértékben függenek a társadalmi berendezkedéstől és a szociális tér hatalmi viszonyaitól, így a koronként változó férfieszményben a társadalom morális bázisa tükröződik. A modernitás folyamatai a hagyományos társadalmi szerepek és hatalmi struktúrák változását eredményezték, így a nyugati világ férfiassággal kapcsolatos elképzelései a 19. század végétől kezdődően megkérdőjeleződtek. A szociális tér változása miatt kialakuló férfikép válsága irodalmi szövegekben is megjelenik. Dolgozatomban a tradicionálisnak mondható férfiideál bemutatása után ismertetni szeretném, hogy a modernitás jelenségei és társadalmi változásai milyen módon alakítják – ha úgy tetszik, miként dekonstruálják – a korábban kialakult férfiképet: ezt Ernest Hemingway Francis Macomber rövid boldogsága és A Kilimandzsáró hava, ill. Joseph Conrad A haladás előőrse és a Lord Jim című írásai példáján szemléltetem.
Ezek a művek azt is bemutatják, milyen szerepet játszik a gyarmati környezet abban, hogy a korábban rögzült férfias magatartási minták megbukjanak és kudarcot valljanak. A gyarmatosító és gyarmatosított közötti hatalmi viszony, valamint a férfiuralom és a társadalmilag megkonstruált férfisztereotípia mind Conrad, mind Hemingway műveinek fontos szervező elvei, amelyekre kitérek a dolgozatban. A maszkulin identitás válsága szorosan összekapcsolódik a férfiak hatalomvesztésével, így a hatalmi viszonyok szociológiai szempontú tanulmányozása beilleszthető az irodalmi művekben megjelenő gyarmati világ vizsgálatába. Kutatásaim során elsősorban Norbert Elias az emberi kapcsolatokat univerzálisan meghatározó hatalmi jelenségekről alkotott nézeteit, illetve Pierre Bourdieu a férfiak ösztönös uralkodási vágyát, a libido dominandit bemutató és részletező elképzeléseit hasznosítottam. Az elemzésem elméleti hátterét a szociológiai vizsgálódás mellett a posztkolonialista kritika és a genderkutatás megállapításai adják. Célja, hogy szemléltesse, hogyan alakul és esik szét a szocializáció során elsajátított nézőpont vagy eszmény – legyen az a férfiasságé vagy az ezzel összefüggésbe hozható hatalomgyakorlásáé – egy másfajta normákat megkövetelő környezetben, bemutatva azokat az összefüggéseket is, amelyek a férfiideál eróziója és a modern társadalmak kapcsolati diszfunkciói, ill. a szociális változások traumái között állnak fenn.



